เงินฝากโดนใจไม่คิดค่าต๋ง
แบงก์ทหารไทยไล่กวาดลูกค้าโฟกัสคนเงินเดือน1.5หมื่นบ.
3 ต.ค. 2555

แบงก์ทหารไทยไล่กวาดลูกค้าโฟกัสคนเงินเดือน1.5หมื่นบ.
แบงก์ทหารไทยใจถึง ออกผลิตภัณฑ์เด็ดฝากเงิน 1.5 หมื่นบาท ไม่ต้องเสียค่าต๋งจากการจ่ายบิล เบิกเงินเดือนละ 10 ครั้ง 
นางกาญจนา โรจวทัญญู หัวหน้าเจ้าหน้าที่บริหาร ส่งเสริมการตลาดลูกค้าบุคคล ธนาคารทหารไทย เปิดเผยว่า ธนาคารได้ออกบัญชีเงินฝาก “ทีเอ็มบี ธุรกรรมทำฟรี” ซึ่งมีข้อดีคือช่วยให้ลูกค้าที่ทำธุรกรรมทางการเงินไม่ต้องเสียเงินค่าธรรมเนียมถึงเดือนละ 10 รายการ ครอบคลุมการถอนเงิน โอนเงิน การชำระค่าบริการต่างๆ และครอบคลุมถึงการเบิกถอนและโอนเงินต่างธนาคารผ่านเครื่องเอทีเอ็ม อินเทอร์เน็ตแบงก์กิง และโฟนแบงก์กิง แต่เป็นบัญชีเงินฝากที่ธนาคารไม่จ่ายดอกเบี้ยให้
นอกจากนี้ ยังมีเงื่อนไขว่าลูกค้าต้องฝากเงินเข้าบัญชีนี้เดือนละ 1.5 หมื่นบาทเป็นประจำทุกเดือน แต่สามารถถอนออกไปใช้ได้หมด โดยไม่จำเป็นต้องเหลือเงินในบัญชี
ทั้งนี้ ลูกค้าเก่าของธนาคารที่มีบัญชีเงินฝากออมทรัพย์อยู่แล้ว ก็สามารถขอเปลี่ยนเป็นผลิตภัณฑ์นี้ได้ทันที และหากเปิดใช้บัตรเดบิต ทีเอ็มบี โนลิมิต ร่วมด้วย ลูกค้าสามารถเบิกถอนเงินผ่านเครื่องเอทีเอ็มธนาคารใดก็ได้ฟรีทั่วประเทศ 
นางกาญจนา ยอมรับว่า ผลิตภัณฑ์นี้ทำให้ธนาคารขาดทุนในการดำเนินการ เพราะมีต้นทุนที่สูงกว่าการจ่ายดอกเบี้ยออมทรัพย์ที่ปัจจุบันเฉลี่ยอยู่ที่ 0.75% แต่ก็ช่วยให้ลูกค้าประหยัดค่าธรรมเนียมได้ถึงปีละประมาณ 1,800 บาท หากลูกค้าต้องชำระค่าบริการต่างๆ ขั้นต่ำรายการละ 15 บาท หรือต้องจ่ายค่าโอนเงินต่างธนาคารรายการละ 25 บาท แต่ธนาคารเชื่อว่าจะสามารถขายผลิตภัณฑ์อื่นกับลูกค้ากลุ่มนี้ได้ในอนาคต ส่วนที่ขาดทุนสามารถนำกำไรจากผลิตภัณฑ์อื่นมาชดเชยได้ เพราะผลิตภัณฑ์อื่นทำกำไรแทบทั้งหมด
ผู้บริหารธนาคารทหารไทย กล่าวว่า จากการสำรวจพฤติกรรมลูกค้าที่มีเงินเดือน 1.5 หมื่นบาทขึ้นไป พบว่า หากได้ใช้ผลิตภัณฑ์ทางการเงินจากธนาคารหนึ่งธนาคารใดที่มีความง่าย ไม่ซับซ้อน เช่น ไม่ระบุวงเงินขั้นต่ำ ลูกค้าก็จะหันมาใช้บริการธนาคารนั้นอย่างต่อเนื่อง ธนาคารจึงต้องการขยายฐานลูกค้าที่มีเงินเดือน 1.5 หมื่นบาทขึ้นไปให้มากขึ้น โดยปัจจุบันธนาคารมีลูกค้ารายย่อยทั้งสิ้น 5 ล้านราย ในจำนวนนี้เป็นลูกค้าที่มีเงินเดือน 1.5 หมื่นบาท ประมาณ 40% และเป็นลูกค้าที่ใช้บริการธนาคารเป็นประจำถึง 2 ล้านราย 
ด้านธนาคารกสิกรไทยจับกระแสภาพยนตร์แอนิเมชันไทยเรื่อง “ยักษ์” ออกบัตรเดบิต KMy Debit Card ลายการ์ตูน และหากฝากเงินทวีทรัพย์จะได้รับดอกเบี้ยสูงถึง 3.35% และไม่ต้องเสียภาษี